Jou foto dalk op Du Toit, Pollard en Dyantyi se truieDie Springbokke het ’n lekker ondersteuners-veldtog van stapel gestuur. Foto: ANA. Siya Kolisi, Pieter-Steph du Toit, Handré Pollard, Aphiwe Dyantyi, Faf de Klerk en hul Springbok-spanmaats sal vir vanjaar se rugbywedstryde met die foto’s van duisende ondersteuners op hul rûe voorberei. Dít is te danke aan ’n nuwe veldtog wat vandag van stapel gestuur is. Ondersteuners word uitgenooi om foto’s van hulself (selfies) te stuur. Dié foto’s sal dan vir die hele seisoen op die nommers van die Bokke se truie pryk. Dit sal die Rugbykampioenskap en die Rugbywêreldbeker insluit. Die Faces on Numbers-inisiatief skop gedurende die Castle Lager Rugbykampioenskap af, wanneer die Bokke teen die Wallabies, die All Blacks en Argentinië in aksie sal wees. Die gesigte van gewone ondersteuners, familielede, die media en glansstere sal vir die tuiswedstryde op die nommers pryk. Dié wedstryde is op 20 Julie teen die Wallabies op Emirates Airlines Park in Johannesburg en op 17 Augustus teen Argentinië op Loftus Versfeld in Pretoria.